## Uredba o ustrojavanju stegovnih sudova u Vojnoj sigurnosnoj agenciji

### NN 83/2003 (21.5.2003.), Uredba o ustrojavanju stegovnih sudova u Vojnoj sigurnosnoj agenciji

# VLADA REPUBLIKE HRVATSKE

1009

Na
temelju članka 39. stavka 1. Zakona o sigurnosnim služ­bama Republike Hrvatske
(»Narodne novine«, br. 32/2002 i 38/2002), Vlada Republike Hrvatske je, na
prijedlog ministra obrane, a uz prethodnu suglasnost Predsjednika Republike
Hrvatske, na sjednici održanoj 15. svibnja 2003. godine donijela

## UREDBU

### o ustrojavanju stegovnih sudova u Vojnoj sigurnosnoj agenciji

Članak
1.

Ovom
Uredbom uređuje se ustrojavanje stegovnih sudova u Vojnoj sigurnosnoj agenciji
(u daljnjem tekstu: VSA), način njihova rada i druga pitanja značajna za njihov
rad.

Članak 2.

  Radi
odlučivanja za povrede službene dužnosti u VSA osnivaju se posebni stegovni
sudovi.

Članak 3.

 Predsjednika
i članove prvostupanjskog i drugostupanjskog suda imenuje ravnatelj VSA.

Članak 4.

Ravnatelj VSA je nadležan za pokretanje stegovnog
postupka pred prvostupanjskim Stegovnim sudom VSA.

Postupak iz stavka 1. ovog članka se pokreće
prijedlogom.

Članak 5.

Podaci izneseni u stegovnom postupku smatraju se
tajnim u smislu propisa o zaštiti tajnosti podataka.

Članak 6.

U stegovnim postupcima zbog učinjenog stegovnog
prijestupa primjenjuju se propisi kojima se provodi stegovni postupak u MORH i
OS RH.

Uz propise iz stavka 1. ovog članka odgovarajuće se
primjenjuju odredbe Zakona o kaznenom postupku za skraćeni postupak.

USTROJ,
SASTAV I NADLEŽNOST

Prvostupanjski
sud

Članak
7.

Za
odlučivanje u prvom stupnju osniva se prvostupanjski Stegovni sud VSA.

Stegovni
sud VSA nadležan je za vođenje postupka u prvom stupnju radi teže povrede
službene dužnosti, u drugom stupnju u povodu žalbe za stegovnu pogrešku osim za
izrečenu mjeru opomenu i ukor, odlučuje o žalbi na rješenje, o udaljenju iz
službe, te o prijedlogu za obnovu postupka.

Članak
8.

Stegovni
sud VSA čine predsjednik i pet članova koji se imenuju iz reda zaposlenika VSA,
od kojih su predsjednik i najmanje dva člana diplomirani pravnici.

Stegovni
sud VSA odlučuje u vijeću od tri člana koje imenuje predsjednik tog suda za
svaki pojedini slučaj.

Vijeću
predsjeda član koji je diplomirani pravnik, a može mu predsjedati i predsjednik
tog suda.

Članak
9.

Stegovni
sud VSA odlučuje rješenjem.

U roku
8 dana od primitka rješenja za stegovni prijestup, može se podnijeti žalba.

Žalba
se podnosi usmeno na zapisnik ili pismeno Višem stegovnom sudu.

Članak 10.

Sjedište
Stegovnog suda VSA je u Zagrebu.

Drugostupanjski
sud

Članak
11.

Za
odlučivanje u drugom stupnju osniva se Viši stegovni sud VSA.

Viši
stegovni sud odlučuje o žalbi protiv rješenja Stegovnog suda, daje obvezne
naputke i smjernice za rad Stegovnom sudu, prati i usklađuje sudsku praksu.

Članak
12.

Viši
stegovni sud VSA čine predsjednik i sedam članova koji se imenuju iz redova
zaposlenika VSA. Predsjednik Višeg stegovnog suda i najmanje četiri člana su
diplomirani pravnici.

Viši
stegovni sud VSA odlučuje u vijeću od tri člana koje imenuje predsjednik tog
suda za svaki pojedini slučaj.

Vijeću
predsjeda član koji je diplomirani pravnik, a može i predsjednik tog suda.

Članak
13.

Viši
stegovni sud VSA odluku donosi rješenjem.

 Protiv rješenja Višeg stegovnog suda VSA nije
dozvoljena žalba, ali se može pokrenuti upravni spor.

Članak
14.

Sjedište
Višeg stegovnog suda je u Zagrebu.

Akti
suda

Članak
15.

Zaglavlje
akata Stegovnog suda VSA sadrži grb Republike Hrvatske, naziv Republika
Hrvatska, naziv Vojna sigurnosna agencija, naziv Stegovni sud VSA, klasu i
urudžbeni broj, mjesto i datum izrade akta.

Zaglavlje
akata Višeg stegovnog suda VSA sadrži grb Republike Hrvatske, naziv Republika
Hrvatska, naziv Vojna sigurnosna agencija, naziv Viši stegovni sud VSA, klasu i
urudžbeni broj, mjesto i datum izrade akta.

Pečat
suda

Članak
16.

Pečat
Stegovnog suda VSA promjera je 38 mm i sadrži u sredini grb Republike Hrvatske,
oko njega naziv Republika Hr­vat­ska, naziv Vojna sigurnosna agencija, naziv
Stegovni sud i naziv Zagreb.

Pečat
Višeg stegovnog suda VSA promjera je 38 mm i sadrži u sredini grb Republike
Hrvatske, oko njega naziv Republika Hrvatska, naziv Vojna sigurnosna agencija,
naziv Viši stegovni sud i naziv Zagreb.

UREDSKO
POSLOVANJE

Članak
17.

Uredske i druge poslove za stegovne sudove VSA vodi
Odjel potpore VSA.

Članak 18.

Rad stegovnih sudova, način i nadležnost izdavanja
potvrda i evidencija o izrečenim stegovnim kaznama, te druga pitanja značajna
za njihov rad uređuju se Poslovnikom o radu stegovnog suda VSA.

Poslovnik o radu donijet će ravnatelj VSA.

Članak 19.

Predsjednik vijeća, suci i zapisničar Stegovnog suda
i Višega stegovnog suda imaju pravo na naknadu za svoj rad.

Naknada
se određuje po završenom predmetu posebno za predsjednika vijeća, suce i
zapisničara.

Iznos
naknade iz prethodnog stavka određuje ravnatelj VSA rješenjem.

ZAVRŠNE
ODREDBE

Članak
20.

Poslovnik
o radu stegovnih sudova donijet će ravnatelj VSA u roku od 60 dana od stupanja
na snagu ove Uredbe.

Članak
21.

Ova
Uredba stupa na snagu danom objave u »Narodnim novinama«.

Klasa:
200-01/03-01/02
Urbroj: 5030109-03-1
Zagreb, 15. svibnja 2003.

Predsjednik
**Ivica Račan**, v. r.

Uredba, NN 83/2003-1009